
RAZLOG DONOŠENJA 
	I.  PRAVNI TEMELJ ZA DONOŠENJE ODLUKE

Pravni temelj za donošenje ove Odluke sadržan je u članku 289. stavkom 7. Zakona o socijalnoj skrbi (“Narodne novine” broj 18/22., 46/22., 119/22., 71/23., 156/23. i 61/25.) kojim je predviđeno da „jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno ovim Zakonom, na način propisan njihovim općim aktom, ako u svom proračunu imaju za to osigurana sredstva“. Nadalje, člankom 37. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15. - pročišćeni tekst, 2/18., 3/18. - pročišćeni tekst, 4/20., 25/20., 3/21. i 4/21. - pročišćeni tekst), kojim je utvrđena nadležnost Županijske skupštine za donošenje odluka i drugih općih akata kojima se uređuju pitanja iz samoupravnog djelokruga Županije, uključujući i područje skrb i unaprjeđenje položaja građana starije životne dobi i teško bolesnih osoba. 

II. RAZLOZI ZA DONOŠENJE I CILJ ODLUKE

Glavni cilj donošenja ove Odluke je ublažavanje financijskog tereta smještaja za najranjivije skupine naših sugrađana – starije i teško bolesne odrasle osobe – te sustavno uređenje modela sufinanciranja kod licenciranih privatnih pružatelja usluga.
Postojeća Odluka o sufinanciranju troškova smještaja u domove za starije i nemoćne osobe („Službeni glasnik Koprivničko-križevačke županije“ broj 10/18. i 18/19.) pokazala je potrebu za modernizacijom, preciznijim definiranjem uvjeta te jasnijim mehanizmima kontrole i isplate sredstava.

III. OBRAZLOŽENJE ODREDBI

Članak 1. i 2. definiraju predmet Odluke te propisuju jasne kumulativne uvjete koje korisnik mora ispuniti za ostvarivanje pomoći: prebivalište na području Županije u trajanju od najmanje 5 godina prije smještaja, prihodi ispod utvrđenog cenzusa te smještaj kod licenciranog pružatelja na području Županije. Jasno se propisuje da pravo nemaju osobe koje već koriste smještaj putem rješenja Hrvatskog zavoda za socijalni rad, dok se dopušta kombinacija s potporama općina i gradova ako one ne pokrivaju puni trošak smještaja.
Članak 3. daje ovlast Županu da, na prijedlog Savjeta za umirovljenike i osobe starije životne dobi, za svaku kalendarsku godinu aktom utvrdi točnu visinu pomoći i cenzus, a sukladno osiguranim proračunskim sredstvima. Time se omogućuje fleksibilnost i prilagodba tržišnim kretanjima i mogućnostima proračuna.
Članak 4. i 5. uređuju postupak podnošenja zahtjeva nadležnom upravnom odjelu za poslove socijalne skrbi Koprivničko-križevačke županije. Značajan iskorak u smjeru rasterećenja građana, očituje se u tome što će Županija dokaze o visini dohotka (putem EDIP sustava Porezne uprave) i uvjerenja o prebivalištu pribavljati po službenoj dužnosti.
Članak 6. i 7. propisuju ugovorne odnose. Županija sklapa ugovor s korisnikom (pravni temelj za dodjelu pomoći), ali i s privatnim pružateljem usluge, što je preduvjet za isplatu i jamstvo kontrole izvršenja obveza.
Članak 8. i 9. detaljno reguliraju način isplate na način da se isplata novčane pomoći uplaćuje pružatelju usluge smještaja u tekućem mjesecu za prethodni mjesec. Posebno se pravedno rješava pitanje prekida smještaja korisnika unutar mjeseca gdje se uvodi obračun i isplata razmjernog iznosa isključivo za dane stvarno provedene na smještaju, čime se štiti županijski proračun od neopravdanih isplata.
Članak 10. obvezuje nadležni upravni odjel za poslove socijalne skrbi na provođenje redovite godišnje kontrole ispunjavanja uvjeta po službenoj dužnosti, čime se sprječavaju eventualne zlouporabe.
Članak 11. i 12. Propisuju prestanak važenja odluke iz 2018. i 2019. godine te stupanje na snagu ove Odluke s danom 1. siječnja 2027. godine, kako bi se ostavilo dovoljno vremena za donošenje pratećih akata Župana i pripremu administrativnog sustava.

IV. FINANCIJSKA SREDSTVA POTREBNA ZA PROVEDBU AKTA
Financijska sredstva za provedbu ove Odluke osigurat će se u Proračunu Koprivničko-križevačke županije za 2027. godinu i projekcijama za naredne godine, u okviru razdjela Upravnog odjela za obrazovanje, zdravstvo, socijalna skrb i hrvatske branitelje, GLAVA 709 Humanitarna, zdravstvena i socijalna skrb, PROGRAM 1079 Program pomoći osobama treće životne dobi. 




Pozivamo predstavnike javnosti da najkasnije do 6. prosinca 2026. godine dostave svoje komentare na Nacrt Odluke o novčanoj pomoći za pokrivanje troškova smještaja starijih ili teško bolesnih odraslih osoba kod privatnih pružatelja usluga smještaja putem OBRASCA za savjetovanja na e-mail: helena.matica@kckzz.hr
Po završetku savjetovanja, svi pristigli doprinosi bit će javno dostupni na internetskoj stranici Koprivničko-križevačke županije te priloženi uz prijedlog akta o kojem će raspravljati Županijska skupština Koprivničko-križevačke županije.
Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.
Zahvaljujemo na doprinosu u izradi što kvalitetnijeg Nacrta Odluke o novčanoj pomoći za pokrivanje troškova smještaja starijih ili teško bolesnih odraslih osoba kod privatnih pružatelja usluga smještaja . 

